EELNÕU 2020/278

								KOMISJONID:

eelarve- ja arengu-	JK	
haridus-		
kultuuri- 		
majandus-	X	
revisjoni-		
sotsiaal- 		

VILJANDI LINNAVOLIKOGU

OTSUS

27. august 2020   nr

Loa andmine varaliste kohustuste võtmiseks 
juhtumipõhise investeeringutoetuse kasutamiseks

Kohaliku omavalitsuse üksuse finantsjuhtimise seaduse § 28 lõike 3 ja Viljandi Linnavolikogu 31.03.2016 määruse nr 83 „Viljandi linna finantsjuhtimise kord“ § 17 lõike 7 ja Viljandi Linnavalitsuse 29.10.2018 määruse nr 21 ,,Viljandi linna hankekord“ § 1 lõike 2 alusel Viljandi Linnavolikogu

o t s u s t a b:

1. Lubada Viljandi Linnavalitsusel võtta varalisi kohustusi ehitustööde ja omaniku-järelevalveteenuse hankelepingute sõlmimiseks eesmärgiga rekonstrueerida Vaksali tänav lõigus Hariduse tänav - Köstri tänav ja Hiire tänav.

2. Käesoleva otsusega mittenõustumisel võib esitada 30 päeva jooksul otsuse teatavakstegemisest arvates:
1) vaide Viljandi Linnavolikogule aadressil volikogu@viljandi.ee või Linnu tn 2, 71020 Viljandi;
2) kaebuse Tartu Halduskohtule aadressil tmktartu.menetlus@kohus.ee või Kalevi tn 1, 51010 Tartu.

3. Otsus jõustub teatavakstegemisest.

(allkirjastatud digitaalselt)
Helir-Valdor Seeder
linnavolikogu esimees

Koostaja(d): Kaidi Braun
Esitatud: 
Esitaja: Viljandi Linnavalitsus			Ettekandja: Kalvi Märtin
Lk arv:
Hääletamine: koosseisu häälteenamus

Seletuskiri
Loa andmine varaliste kohustuste võtmiseks
juhtumipõhise investeeringutoetuse kasutamiseks

Eelnõu eesmärk on taotleda ja saada volikogult luba, et Vabariigi Valitsuse eraldatud juhtumipõhise investeeringutoetuse kaasabil rekonstrueerida Vaksali tänav lõigus Hariduse
tänav - Köstri tänav ja Hiire tänav kogu ulatuses. 
Ehitustööde ja omanikujärelevalveteenuse ostmiseks korraldatakse riigihanked vastavalt riigihangete seaduses sätestatud regulatsioonile.

Kuna hankelepingute sõlmimisega võetakse kohustusi 2021. eelarveaastaks ja lepingute finantseerimiskuludega ei ole eelarvestrateegias arvestatud, võib hankelepingud sõlmida ainult volikogu loal.

Eriolukorrast tingitud majanduslanguse mõjude vähendamiseks ning eesmärgiga toetada kohalike omavalitsuste jätkusuutlikku arengut eraldas Vabariigi Valitsus täiendavalt 14,1 miljonit eurot kohalike teede korrastamiseks. 
Investeeringutoetust eraldatakse majandus- ja taristuministri 19.10.2017. aasta määruse nr 53 „Kohaliku tee ehitamiseks juhtumipõhise investeeringutoetuse andmise põhimõtted“ alusel. 
Tulenevalt eelnimetatud määrusest oli kõigil kohaliku omavalitsuse üksustel võimalik taotleda kohaliku tee seisukorra parandamiseks: 
1) transiittee toetust, mille eesmärk on toetada kohaliku omavalitsuse üksust, mille teatud kohaliku tee lõigul tekivad täiendavad kulutused seoses kohalikule teele rakenduva täiendava liiklusega lisaks kohaliku tähtsusega liiklusele; 
2) ettevõtlusega seotud tee toetust, mille eesmärk on toetada kohaliku omavalitsuse üksust ettevõtjale vahetuks ligipääsuks vajalike kohalike teede seisukorra parandamiseks. 
Soodustamaks toetuse kiiret realiseerimist/rakendamist tehti majandus- ja taristuministri 14.05.2020 määrusega nr 23 investeeringutoetuse andmise põhimõtetes järgmised olulised muudatused:
•	toetatakse tegevusi, millega on alustatud toetuse saamise aastal;
•	toetuse eraldamise tingimuseks on ehitusprojekti olemasolu põhiprojekti staadiumis.

Majandus- ja kommunikatsiooniministri 03.08.2020 käskkirja nr 156 ,,Kohaliku tee ehitamiseks juhtumipõhise investeeringutoetuse eraldamine“ kohaselt on Viljandi linnale Vaksali tänava kui  transiittee remontimiseks eraldatud toetus 969 500 eurot ja Hiire tänava kui ettevõtlusega seotud tänava remontimise toetus 100 000 eurot.
Toetuse saamiseks oli vajalik ka omavalitsuse enda panus, omafinantseeringu määr on sõltuvuses omavalitsuse põhitegevuse tulust elaniku kohta, moodustades 10-30% taotlusprojekti maksumusest.
Viljandi linna objektidel on omafinantseeringuks 30%.
Hankelepingute finantseerimisel osaleb omavahenditega ka AS Viljandi Veevärk (kannab veetorustike, reovee- ja sajuveekanalisatsiooni ning tänavavalgustusrajatise ehituskulud).
Hiire tänava omafinantseeringu osas kavatseb linnavalitsus pidada läbirääkimisi hotelli omaniku Laidoneri KV OÜ-ga, et leida ühistele huvidele sobivaim lahendus.

Viljandi linna tänavate rekonstrueerimise aluseks on Viljandi Linnavolikogu 26.03.2020 otsus 
nr 175 „Viljandi linna tänavate sõidu- ja kõnniteede ning jalgratta- ja jalgteede ehitustööde kava aastateks 2020-2025“. Nimetatud otsusega on kinnitatud tänavate nimistu, kuid ei määrata ehitustööde prioriteetsustaset.

1. Vaksali tänav
Vaksali tänav on riigi põhimaantee nr 92 osaks.
Vaksali tänava liikluskoormus on kogu linna suurim (2018, OÜ Stratum liiklusuuring).
Toetuse abil rekonstrueeritakse Hariduse ja Köstri tänavate vaheline 425-meetrine lõik. Tööde tulemusena uuendatakse täielikult sõidutee ja kõnniteede katendid, nn Ugala ringristmik, ühe bussipeatuse ooteala, veetrassid, reovee- ja sajuveekanalisatsioon ning viiakse lõpuni piirkonna  tänavavalgustusrajatise kaasajastamine.

Ehitusala asendiplaan (töödega hõlmatud ala tähistatud punase piirjoonega): 

Tööde aluseks on kaks ehitusprojekti: 
1) Tinter-Projekt OÜ poolt on 2017. aastal koostatud Viljandi linna Vabaduse platsi, Vaksali, Vana-Vaksali ja Tasuja puiestee rekonstrueerimise põhiprojekt (töö nr 01-17-TP). Nimetatud ehitusprojektist suurem osa realiseeritakse riigihanke 213989 hankelepingu täitmisega (praegu töös).
2) Roadplan OÜ poolt 2017. aastal koostatud Vaksali tänava ja Riia maantee ringristmiku põhiprojekt (töö nr 17025). Põhiprojekt oli koostatud arvestusega, et see ehitatakse välja/realiseeritakse kahes etapis. I etapp hõlmas Riia maantee ringristmikku ja Vaksali tänavat ringristmikust kuni Köstri tänavani ja tööd teostati 2017. aastal. II etapp (seni teostamata) hõlmab Vaksali tänavat lõigus Köstri tänava ristmikust Paala teeni.

2. Hiire tänav
Tänav asub Viljandi vanalinna muinsuskaitsealal, ühendades Oru tänava ja Johan Laidoneri platsi.
Eraldatud toetuse abil rekonstrueeritakse kogu Hiire tänav. Ehitusprojekti kohaselt ehitatakse ümber tänava katend, uuendatakse reoveekanalisatsioon ja tänavavalgustusrajatis, ehitatakse välja sajuveekanalisatsioon ja paigaldatakse liikluskorraldusvahendid.
Praegu puudub tänaval tolmuvaba kate, mis ei ole sobiv ajaloolisse linnaruumi ja piirab tänava intensiivsemat kasutust.
2018. aastal avati Johan Laidoneri plats 8 miljööväärtuslikult rekonstrueeritud hoones Park Hotell Viljandi, mille peasissekäik asub Hiire tänaval, samuti on Hiire tänaval välja ehitatud hotelli parkimiskohad ning suveperioodil paikneb samal tänaval hotelli välikohvik. 
Tänav on sajuperioodidel porine. Seoses majutus- ja toitlustusettevõtte käivitamisega on tänaval suurenenud liikluskoormus. Olemasoleva katendi konstruktsiooni ja välja ehitamata sajuveekanalisatsiooni tõttu tekib aastaid jalgteena kasutatud tänava kattesse pidevalt uusi löökauke, kuival ajal muutub kate tolmavaks ja niiskel ajal poriseks. Tänava rekonstrueerimine annab tänavale vanalinna interjööri sobiva ilme ning parandab oluliselt tänava kasutusomadusi ja -võimalusi. 
Samuti luuakse klientide teenindamiseks täiendavad parkimiskohad.

Projektide kogusummad, toetused ja omafinantseeringud:

Tänav	Projekti kogusumma, eurot	Investeeringu-toetus, eurot	Omafinantseering (30% kuludest), eurot	
	kokku	linn	veevärk*	kokku	kokku	linn	veevärk*	
Vaksali	1 385 000	754 575	630 425	969 500	415 500	226 372	189 128	
Hiire	142 900	100 500	42 400	100 000	42 900	30 170	12 730	
*veevärk finantseerib veetorustike, reovee- ja sajuveekanalisatsiooni ning tänava-valgustusrajatise ehituskulud.

Kulud on indikatiivsed, täpsed lepingute maksumused selguvad riigihangete tulemusena.
Kuludel on järgnevad katteallikad:
•	Vaksali tänava linna omafinantseering kaetakse tegevussuuna KU19A (peaväljaku ja kesklinna avaliku ruumi kaasajastamine) oleva reservi arvelt. Kulud jaotuvad kahe aasta (2020 ja 2021) peale, proportsioonid sõltuvad hankelepingu täitmisega alustamisest.
•	Vaksali tänava AS Viljandi Veevärgi omafinantseering kaetakse sihtfinantseerimise tegevussuunalt KU303 (hetkejääk on 93 512 eurot).
•	Hiire tänava linna omafinantseering kaetakse 2021. a eelarvest KU191 (teede investeeringud).
•	Hiire tänava AS Viljandi Veevärgi omafinantseering kaetakse sihtinvesteeringuna tegevussuunalt KU 303 (sadevete kanalisatsiooni ehitus) 2021. aastal.

(allkirjastatud digitaalselt)
Kaidi Braun 
hangete peaspetsialist